Wakathi Yinsa asiiliyeevo yoori mafwarizeewu asiila yoori Yinsa ontta owaaretta anakhiyoni na owoosa zayita Yaahaya,
eettiye ohiiyiru Yinsa aari woosaaye ila anakhiyoni awe,
Mbwana noojuwa vitthu epile,
khulaawo Yudeya khurutela Kalileya.
Ila yaari ohithajiya ye ovira nti wa Samariiya.
Ye khufiya sitati moote ya Samariiya yaari wiitthiwaaye Sikaari yaattamananiyeeyo nshapa la Yaakhumpa amwinkhiyeeyo mwanawe Yuusufu.
Ottuukhule waariwo nlipu wa Yaakhumpa.
Yinsa ari wooshokhera nkatthi wa safwari,
khulawa khwiikhala nshini wa nlipu.
Zaarettikhaniye payina ya saasiitha.
Wakathi otthuupule khuta muukha wa Samariiya ottekha maati.
Yinsa khumuuza yoori:
“Kimeele maati vattitthiiru kinywe.”
Zaarettikhaniye wakathi anakhiyoni awe eettiyeeyo ositati wuuzanya etthu yoojiwa.
Muukha otule wa Samariiya khumuuzela Yinsa yoori:
“Weeyo oyaahuuti onikivekela maati miiyo,
muukha wa Samariiya?”
Maana mayaahuuti na asamariiya khansiilana saana.
Yinsa khunjipu yoori:
“Weeyo eriwaka waari ojuwa tthuvo ya Nluku na paani anuuvekelaaye maati,
weeyo weetta onvekela na ye eetta owinkha maati ohaayi.”
Muukha otule khuri:
“Mbwana khuna etthu yoottekhana maati maana nlipu opu wiicha.
Onttela opattha vayi maati aya apo ohaayi?
Talili weeyo onwulweene zayita papeetthu Yaakhumpa?
Ye aninkha nlipu otthuupo aari onywakaavo na aana awe na mompe zawe.”
Yinsa khujipu yoori:
“Otule annywaaye maati apa onlawa eeyane nnyottha theenya,
ila otule anttelaaye onywa maati kinttelaaye omwinkha khanlawa wiiyana nnyottha theenya.
Olikha toowo,
maati kinttelaaye owinkha anttela oretteya naattuuttu wa wiittikha maati a ohaayi wa mileele.”
Muukha otule khumuuza yoori:
“Mbwana,
kimeele maati aya apo yoori kihirutele wiiyana theenya nnyottha,
wala kihirutele vanlipu apha ottekha maati theenya.”
Yinsa khumuuza yoori:
“Olawe owawo,
wankhuwele mannawo mwite.”
Muukha otule khujipu araka:
“Akina manna.”
Yinsa khuri:
“Weeyo wajipu saana olupa yoori khuna manna.
Maana waarina amanna athaanu,
ila aphano otu oriina nasaapi khahiyo mannawo.
Eto olupiyeeyo nasaapi khweele.”
Muukha otule khuri:
“Mbwana,
kiniwoona yoori o napiyu.
Amarehemu apapazetthu aari waaputwaka vamwaako apha,
ila mweeyo mayaahuuti mwinri Yeruzaleemu ti yiiyiye puuro ya waaputwiwawo.”
Yinsa khumuuza yoori:
“Okhupali epi kiniwuuzaaye muukha,
maana ontta waattamela wakathi mweeyo mwihinttelaaye omwaaputu Paapa vamwaako apha wala Yeruzaleemu.
Mweeyo asamariiya mwinaaputu etthu mwihinjuwaaye,
ila fweeyo ninaaputu etile ninjuwaaye maana nusura enta khwa mayaahuuti.
Khwa attaapho ontta ofiya wakathi na khweele wafiya,
anamwaaputu eekhweele anttela omwaaputu Paapa khwa rooho na khweele.
Anamwaaputu Paapa aniweekesaaye pi atthaapo.
Nluku rooho ti eto eniwaahithajiyaaye apale animwaaputwaaye omwaaputu khwa rooho na khweele.”
Muukha otule khuri:
“Miiyo kajuwa yoori o Al-Masiihu aniitthiwaaye Namathawaziwa onsaleela ota.
Amana ata onteela onuuza zooshi.”
Aphano Yinsa khumuuza yoori:
“Miiyo ki Al-Masiihu!
Othuuto onttakhulanaaye.”
Anakhiyoni a Yinsa antta oruti ositati
Wakathi otthuupule anakhiyoni awe khuruti khwiiya ooshanka mwaasa wa onsikana apiyaka mwaasa na muukha.
Ila khuhiivo hatha mmote aamuzeliyeeyo yoori:
“Oneekesa ni?”
Ama “Ottakhulanaka ye mwaasa aya niini?”
Aphano muukha otule khulikha yuuku yawe khurutela ositati khuwooza atthu yoori:
“Mwite mwimoone mwinyi akuuziyeeyo zooshi kinrettaazo.
Talili khahiyo Al-Masiihu?”
Aphano khulankha atthu nsitati khulawa okhule aariiwo Yinsa.
Wakathi wa vitthu epile anakhiyoni awe aari onkhanyarela yoori:
“Rabi,
mwije etthu yoojiwa.”
Ila ye khuwooza yoori:
“Kinaaye etthu yoojiwa mwihinjuwaaye.”
Aphano anakhiyoni awe khusala oozelana araka:
“Talili owaapho ntthu antiseliyeeyo etthu yoojiwa?”
Yinsa khuri:
“Etthu yoojiwa yaka oretta matakhelo a otule akirumiyeeyo okhola khaazi zawe.
Mweeyo khamwinlupaka yoori:
‘Nkatthi wa nyeezi mine ninuurula?’
Miiyo kiniwuuzani yoori:
Mwifunule maasho enu na moone mmashapa!
Vitthu zakhomaala entakha wuuruliwa.
Otule anuurulaaye ompwekhera phakari yawe na onuurula mishumo za ohaayi wa mileele,
khwa nanna namuurula anttelaaye ofurahi vamote na anamazala.
Maana khweele etile elupiweeyo yoori:
‘Mmote onzala nkina khuurula.’
Miiyo koorumani yoori moorule epile mwihizaleeni.
Akina akhola khaazi,
mweeyo khuta opuhela khaazi yaya.”
Asamariiya awaatta a sitati etile aninkhupali Yinsa
Asamariiya awaatta a sitati etile khunkhupali Yinsa mwaasa wa oshaahiti aalupiyeeyo muukha otule araka:
“Ye akuuza zooshi epile kinrettaazo.”
Attaaphale paata ya Asamariiya ofiya aphale aariivo Yinsa,
khunvekela yoori eeye vamote na yo.
Yinsa khwiiya vamote na yo siikhu piiri.
Mwaasa wa mattakhuzi awe atthu awaatta khukhupali.
Na khumuuza muukha otule yoori:
“Aphano nakhupali,
khahiyo mwaasa wa mattakhuzi apa olupiyeeyo,
maana fweeyo nansiila na najuwa yoori khweele otu Namuusuru wa olumwenku.”